Suzuki-handelaar moet opdok ná afdanking oor inentingSuzuki West Rand. (Foto: Google Images / Angeline Basson) Suzuki West Rand moes ’n skadevergoedingseis van sowat R156 000 aan ’n werknemer betaal wat vroeër deur dié maatskappy afgedank is, hoofsaaklik omdat sy nie teen Covid-19 ingeënt is nie. Die kommissie vir versoening, bemiddeling en arbitrasie (KVBA) het bevind dat Wilna Ooteman aan die begin van die jaar ná ’n dissiplinêre proses onbillik afgedank is, en dat daar teen haar gediskrimineer is. Die geregistreerde vakbond vir werknemers in die kleinhandelmotorbedryf (Misa), Ooteman se verteenwoordiger, het Dinsdag bevestig dat sy dié bedrag reeds ten volle ontvang het. Luidens die uitspraak het adv. Mark Hawyes, ’n senior kommissaris wat ook in die hooggeregshof en arbeidshof voorsit, bevind dat Ooteman nie daarteen gekant was om ingeënt te word nie, maar wel huiwerig was weens mediese komplikasies in daardie stadium. “Die applikant [Ooteman] se mediese toestand is verontagsaam met beledigings en verdere insinuasies dat sy moontlik vir die dood van ander personeellede en kliënte verantwoordelik gehou kon word indien sy nie dadelik ingeënt word nie, terwyl sy deur die waarskynlikheid van ŉ verlies aan inkomste in die gesig gestaar word. “Ek het bevind dat die applikant ŉ verskil in behandeling bewys het, en dat dié onderskeid gekoppel was aan haar ongeënte status (’n beweerde arbitrêre grond van diskriminasie). “Die manier waarop die onderskeid uitgevoer is, het op ’n harde en neerhalende wyse geskied wat ’n direkte uitwerking op haar basiese menswaardigheid as persoon gehad het,” het Hawyes in die arbitrasietoekenning bevind. Volgens Hawyes was die bedoeling van Ooteman se voormalige werkgewer haar om te verkleineer, vervreem, uit te dryf, af te breek en te onderdruk – weens haar inentingstatus en ook haar vurige geaardheid. Hawyes het voorts bevind dat die toon van Ooteman se behandeling boonop deur Suzuki West Rand se hoof- uitvoerende beampte (HUB) (Meyer Benjamin) aangegee is, en dat ander ondergeskiktes, onder wie die handelaarshoof Fred van der Westhuizen, dié voorbeeld gevolg het. Hy het ook gesê dat die motorbedryf grootliks deur mans gedomineer word, en dat beledigende taal en teistering die nuwe norm geword het. “Werkgewers soos die respondent moet verantwoordelik gehou word vir hul gebrek aan ingryping en toepassing van ons Grondwet, die Wet op Gelyke Indiensneming en die Wet op Arbeidsverhoudinge. “Daar is aangevoer dat die respondent die applikant geteister, misbruik, teen haar gediskrimineer en haar uiteindelik afgedank het omdat sy geweier het om deurslaggewende bewyse te skrap wat gebruik sou word in haar beweerde onbillike diskriminasiesaak. “Die applikant het binne die bestek van ongeveer ses maande twee griewe teen Van der Westhuizen ingedien. Daar is namens die applikant aangevoer dat hierdie griewe deur die respondent verontagsaam is, en sodanig afgemaak is dat hulle selfs vergeet het om die nodige stappe teen hul handelaarshoof te doen.” Hawyes het bevind dat die respondent eers ’n waarskuwing aan Van der Westhuizen uitgereik het nadat Ooteman haar diskriminasiegeskil na die KVBA verwys het. Ooteman is deur Michael Buitendag, arbeidskenner by Misa, verteenwoordig. Buitendag sê geen bedrag geld sal die onreg wat Ooteman aangedoen is, herstel nie. Hy meen sy is getraumatiseer weens die vernederende gebeure en dat die respondent (Suzuki West Rand) “net oor die vingers getik is” .